Document ID: 32008D0069

KOMISIJAS LĒMUMS
(2007. gada 21. decembris)
par Kopienas finansiālo ieguldījumu to izmaksu segšanā, kas dalībvalstīm radušās, ieviešot uzraudzības un kontroles sistēmas, kuras 2007. gadā piemērojamas saistībā ar kopējo zivsaimniecības politiku (otrā daļa)
(izziņots ar dokumenta numuru K(2007) 6595)
(2008/69/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 21. pantu,
tā kā:
(1)
Dalībvalstis ir iesniegušas Komisijai zvejas kontroles programmu 2007. gadam kopā ar pieteikumiem Kopienas finansiālā ieguldījuma saņemšanai saistībā ar šajā programmā ietverto projektu īstenošanas izdevumiem.
(2)
Pieteikumi par darbībām, kas uzskaitītas Regulas (EK) Nr. 861/2006 8. panta a) punktā, var dot tiesības uz Kopienas finansējuma saņemšanu.
(3)
Pieteikumiem par Kopienas finansējuma saņemšanu jābūt saskaņā ar Komisijas 2007. gada 11. aprīļa Regulu (EK) Nr. 391/2007, ar kuru paredz sīki izstrādātus īstenošanas noteikumus Padomes Regulai (EK) Nr. 861/2006 attiecībā uz dalībvalstu izdevumiem, kas radušies, ieviešot kopējai zivsaimniecības politikai piemērojamās uzraudzības un kontroles sistēmas (2).
(4)
Ir lietderīgi noteikt Kopienas finansiālā ieguldījuma maksimālo apmēru un likmi atbilstīgi Regulas (EK) Nr. 861/2006 15. pantā noteiktajām robežvērtībām, kā arī šā ieguldījuma piešķiršanas nosacījumus.
(5)
Tā finansiālā ieguldījuma apmērs, kas katrai dalībvalstij piešķirams, lai palīdzētu segt izmaksas par kuģu iegādi un modernizēšanu, jāaprēķina, pamatojoties uz dalībvalstu deklarācijām par to, cik lielu procentuālo daļu no kopējā darbībā pavadītā laika gadā attiecīgais kuģis ir izmantots inspekcijas un uzraudzības vajadzībām.
(6)
Ievērojot Regulas (EK) Nr. 391/2007 8. pantu, zvejas kontroles programmā minētie projekti jāīsteno saskaņā ar minētajā programmā paredzēto grafiku.
(7)
Izdevumu atlīdzinājuma pieprasījumi saistībā ar minētajiem projektiem jāiesniedz Komisijai saskaņā ar Regulas (EK) Nr. 391/2007 11. pantu.
(8)
Šajā lēmumā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Šajā lēmumā paredzēts Kopienas 2007. gada finansiālais ieguldījums to izmaksu segšanā, kas dalībvalstīm 2007. gadā radušās, ieviešot uzraudzības un kontroles sistēmas, kuras piemērojamas saistībā ar kopējo zivsaimniecības politiku, kā minēts Regulas (EK) Nr. 861/2006 8. panta a) punktā. Tajā noteikts Kopienas finansiālā ieguldījuma apmērs katrai dalībvalstij, Kopienas finansiālā ieguldījuma likme un piešķiršanas nosacījumi.
2. pants
Jaunās tehnoloģijas un IT tīkli
Izdevumus, kas radušies, iegādājoties un uzstādot datoru iekārtas un sniedzot ar tām saistīto tehnisko palīdzību, kā arī ierīkojot IT tīklus, lai notiktu efektīva un droša datu apmaiņa saistībā ar zvejas darbību novērošanu, kontroli un uzraudzību, kompensē ar finansiālu ieguldījumu 50 % apmērā no attaisnotajiem izdevumiem, ievērojot I pielikumā noteiktās robežas.
3. pants
Zvejas patruļkuģi
Par izdevumiem, kas dalībvalstīm radušies saistībā ar tādu kuģu iegādi un modernizēšanu, kurus dalībvalstu kompetentās iestādes izmanto zvejas darbību inspicēšanai un uzraudzībai, ir tiesības saņemt finansiālu ieguldījumu, kura apmērs nepārsniedz 50 % no attaisnotajiem izdevumiem, ievērojot II pielikumā noteiktās robežas.
4. pants
Adresāti
Šis lēmums ir adresēts dalībvalstīm.
Briselē, 2007. gada 21. decembrī

Labels: 18
15
6